L'Ajuntament de Sagunt festeja amb l'Atlético Saguntino el seu ascens a Segona RFEF
23 de maig 2022

![](/media/tobdayws/c1_mini_m1_recepcionatcosaguntino_ascenso2arfef_img_6292.jpg?width=850&height=566.9886363636364)

Sagunt s'ha engalanat en la vesprada d'este dilluns per a festejar l'ascens de l'Atlético Saguntino a Segona RFEF, la quarta categoria del futbol espanyol que substitueix a l'antiga Segona Divisió B després de la reestructuració dels campionats de lliga per part de la Real Federació Espanyola de Futbol.

El conjunt entrenat per Vicente Mir es va imposar este diumenge a la Unión Montañesa Escobedo de Camargo (Cantàbria) per 3-0 en la final per l'ascens que es va celebrar a la Ciutat del Futbol de Las Rozas (Madrid). Boix, en el minut 3; Ferran Giner, en el 6; i Luis Gilabert, en el 43 van segellar abans del descans un triomf que retorna a l'equip roget a les categories de prestigi del futbol espanyol, posant així el fermall d'or a l'any del seu centenari.

És per això que, al retorn de l'expedició romana des de Madrid, la ciutadania i, en el seu nom, l'alcalde de Sagunt, Darío Moreno, juntament amb el regidor delegat d'Activitat Física, Salut i Esports, Javier Timón, així com una àmplia representació de la Corporació municipal estaven esperant a la plantilla, el cos tècnic i la directiva per a rebre'ls i traslladar-los l'enhorabona per l'èxit assolit.

![](/media/y5hdtadc/c2pa_recepcionatcosaguntino_ascenso2arfef_img_6284.jpg?width=400&height=267) ![](/media/jcvpf25t/c2pb_recepcionatcosaguntino_ascenso2arfef_img_6279.jpg?width=400&height=267)

El primer edil ha manifestat que **«és un honor»** poder viure i celebrar amb l'equip este ascens que suposa **«una grandíssima notícia per al municipi»**, un èxit esportiu **«que ve de moments difícils»**, segons ha assenyalat. **«Hem passat moments molt complicats, tant el club com tota la societat, i açò forma part de la recuperació emocional i hui porta un somriure a milers de persones»**, ha agregat Moreno.

L'alcalde ha destacat el treball dur, tant a nivell individual, per part dels jugadors, com de l'equip directiu, tècnic i les famílies, al mateix temps que ha recalcat el caràcter històric del club, que des d'enguany ja és centenari. **«Sé que hi ha necessitat d'instal·lacions, invertirem en això i tant de bo la Federació ens signe en el menor temps possible la cessió del camp per a poder fer-ho i començar ja a desenvolupar el projecte»** del nou recinte, ha anunciat.

Per la seua part, el regidor d'Esports, Javier Timón, ha traslladat el reconeixement i agraïment de la Corporació i ha felicitat l'expedició rogeta **«per eixe històric ascens, que el gaudirà tota la ciutat»** així com **«per la professionalitat»** demostrada.

![](/media/wfxpqxxt/c3pa_recepcionatcosaguntino_ascenso2arfef_img_6172.jpg?width=400&height=267) ![](/media/t1vf2lrh/c3pb_recepcionatcosaguntino_ascenso2arfef_img_6186.jpg?width=400&height=267)

**«Hi ha hagut moments complicats esta temporada però malgrat això us heu sabut reposar i estar al marge d'eixes circumstàncies, i en la part que us corresponia, amb el vostre treball diari en el camp, heu donat el màxim i fruit d'això és este meravellós ascens»**, ha valorat l'edil d'Esports referint-se a la plantilla, cos tècnic i directiva.

El president de l'entitat rogeta, Juanma Domingo, ha mostrat el seu orgull pel triomf assolit. **«Estem molt orgullosos del que hem aconseguit, per això vull agrair-vos la confiança»**, ha dit al conjunt. **«Arribar on hem arribat no ha sigut fàcil, no ens han regalat res. Hem passat tres mesos molt dolents però estem ací amb un altre ascens amb el qual ja sou part de la història del club i esperem que siga un pas més»**, ha afegit el màxim representant de l'entitat romana, que ha lliurat una samarreta commemorativa de l'ascens a l'alcalde abans que també parlaren dos dels capitans de la plantilla.

![](/media/znwnohyu/c4_recepcionatcosaguntino_ascenso2arfef_img_6233.jpg?width=850&height=566.9886363636364)

L'expedició de l'Atlético Saguntino ha tornat este dilluns a la vesprada al Nou Camp de Morvedre, procedent de Las Rozas, des d'on s'ha iniciat una rua amb autobús descobert pels principals carrers i avingudes de la ciutat, i l'itinerari de la qual ha recorregut l'avinguda Sants de la Pedra fins arribar a l'antiga carretera N-340 per a després enfilar el Camí Reial fins a la Plaça Major.

Tot seguit s'ha realitzat l'ofrena als patrons del poble a l'Església de Santa María i els components del club s'han dirigit al Consistori, on han sigut rebuts per l'alcalde, el regidor d'esports i altres membres de la Corporació municipal i han oferit el triomf a la ciutadania de Sagunt. Posteriorment, han eixit al balcó de l'Ajuntament des d'on, entre càntics i vitols, han saludat l'afició. Finalment s'ha celebrat la festa de l'ascens en el _terraet_ de la plaça Cronista Chabret.

![](/media/vy2jdaub/c5_recepcionatcosaguntino_ascenso2arfef_img_6213.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/recepcio-ascens-atletico-saguntino-segona-rfef-2022-05-23/ "Facebook")
*   [](http://twitter.com/share?url=https://aytosagunto.es/va/actualitat/recepcio-ascens-atletico-saguntino-segona-rfef-2022-05-23/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/recepcio-ascens-atletico-saguntino-segona-rfef-2022-05-23/ "Linked In")
*   [](mailto:?body=https://aytosagunto.es/va/actualitat/recepcio-ascens-atletico-saguntino-segona-rfef-2022-05-23/)